{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":4,"n_cols":6,"rows_kept":4,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - OBRAZAC AŽURIRANOG PRIJEDLOGA PLANA ZAKONODAVNIH AKTIVNOSTI ZA 2020. GODINU"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Pravobranitelj za osobe s invaliditetom","OBRAZAC AŽURIRANOG PRIJEDLOGA PLANA ZAKONODAVNIH AKTIVNOSTI ZA 2020. GODINU","Već se gotovo desetljeće od strane ministarstva nadležnog za socijalnu politiku najavljuje kao velik zaokret u politici za osobe s invaliditetom donošenje Zakona o inkluzivnom dodatku, ali isto tako i donošenje Zakona o asistenciji/asistentu osobi sa invaliditetom.\nUpoznati smo da se tijekom ove godine intenzivirao rad radne skupine kao i uključivanje samih osoba s invaliditetom, međutim iste očekuju da se žurno dovrše sve aktivnosti potrebne za donošenje oba Zakona.\nDa podsjetimo, još je Zakonom o socijalnoj skrbi iz 2011. godine uvedena odredba o donošenju Zakona o inkluzivnom dodatku do kraja 2013. godine, a od tada do danas, gotovo svake godine Ured  pravobraniteljice za osobe s invaliditetom upućuje preporuke i traži očitovanje o aktivnostima vezano uz izradu navedenog Zakona, a odgovori se ponavljaju gotovo na isti način –…u tijeku je…radna skupina…izrada kriterija… suradnja s drugim tijelima…\nUnatoč podacima Ministarstva da se od tada do danas najprije formira pa onda proširuje radna skupina koja treba definirati kriterije i raditi na izradi Zakona, unatoč činjenici da Ministarstvo kontinuirano zaprima prijedloge saveza i organizacija civilnog društva za pojedina zakonodavna rješenja koja su bila prijeporna, na žalost do danas nemamo nikakav rezultat.\nKako je svrha uvođenja inkluzivnog dodatka prije svega izjednačavanje položaja osoba s invaliditetom s drugim osobama, odnosno osobama bez invaliditeta, radi podmirenja svih troškova koji iz invaliditeta proizlaze a nisu sustavno osigurana, to sukladno odredbama Ustava RH koji obvezuje na posebnu skrb za osobe s invaliditetom, te Konvencije o pravima osoba s invaliditetom, koja već u uvodnim odredbama ističe potrebu omogućavanja osobama s invaliditetom puno i ravnopravno sudjelovanje u životu zajednice, smatramo nužnim u Plan zakonodavnih aktivnosti za 2020.godinu uvrstiti donošenje Zakona o inkluzivnom dodatku. \nNa isti način smatramo da u Plan zakonodavnih aktivnosti za 2020. treba uvrstiti i donošenje Zakona o osobnom asistentu, kako je to najavljeno na nedavnoj Konferenciji posvećenoj mentalnom zdravlju u zajednici od strane predstavnice Ministarstva.\nOsobni asistent je pretpostavka ostvarenja prava na život u zajednici i neovisno življenje. Uz paralelni proces deinstitucionalizacije i razvoj i širenje usluga u zajednici, potrebno je kao što se to od strane Ministarstva naglašava, uslugu osobnog asistenta definirati kao pravo osobe s invaliditetom, a ne kao projektnu uslugu, kao što je bilo do sada. Do sada su kroz projektno provođenje usluge izvršene evaluacije programa i projekata osobne asistencije, skupljena iskustva i prikupljeni podaci potrebni za kvalitetno definiranje ove usluge, te smatramo da je za donošenje Zakona o osobnom asistentu potrebna samo politička odluka.\nSukladno svemu iznesenom na temelju čl. 9 i 10. Zakona o pravobranitelju za osobe s invaliditetom molimo povratnu informaciju što se planira poduzeti povodom ove preporuke odnosno molimo razloge zašto navedeni propisi nisu predviđeni u planu za 2020. godinu."]